MENINGSARTIKEL - Internasionale dag vir Bejaardes: Gee jou lewe kleur deur 'n bejaarde op te soek - Ons Tuis
Meningsartikel: Internasionale dag vir Bejaardes, 1 Oktober 2021
Oorlogstaaltjies, plaasstories, perdekarre, danse in die stadsaal, herinneringe aan die dae sonder elektrisiteit of tegnologie, die verdwaal en lees van padkaarte tot die bel vanaf 'n tiekieboks. Dít is alles temas waarmee jy jou siel kan verkwik wanneer jy tyd aan 'n bejaarde afstaan!
"In die dolle gejaag na wind vergeet ons soms dat hierdie generasie die voorlopers van die ontwikkeling van vaardighede en tegnologie, wat ons vandag tot ons voordeel gebruik, is. Elke keer wanneer daar 'n onderhoud met 'n inwoner gevoer word, of hul die geleentheid kry om hul skatkis vol wysheid en ervaringe met ander te deel, beleef ons dit eerstehands. Wanneer jy — op welke manier okal — met 'n bejaarde interaksie het, stap jy beslis 'ryker' daar weg," sê Heleen van As, woordvoerder van Ons Tuis.
DIE VOORDELE VAN 'N BAND MET 'N BEJAARDE
Volgens haar is daar min dinge in die lewe wat vir jou soveel perspektief kan gee soos 'n besoek aan 'n bejaarde. Ongeag die ouer persoon se situasie — geestelik, finansieël of fisiese gesondheid — begin jy onwillekeurig om jou lewenskoers en –wandel te herevalueer en gaan jy heel moontlik jou prioriteite gou herrangskik.
"Dalk inspireer iemand se lewensverhaal jou en droom jy gróter. Dalk sink die realiteit en uitdagings van ouderdom in en besluit jy om betyds voorsorg te tref. Bes moontlik dring dit tot jou deur dat verhoudings die spil is waarom die wêreld veronderstel is om te draai," sê Van As.
Eensaamheid — ongeag in watter ouderdomsgroep jy val — is gewis 'n werklikheid wat jou gesondheid negatief beïnvloed. Studies toon dat dit direk met die verhoogde risiko van kardiovaskulêre siektes verband hou.
"Ons Tuis glo in aktiewe veroudering en bied daarom 'n verskeidenheid programme en aktiwiteite daagliks aan. Maar familie- en gemeenskapsbetrokkenheid kan nie genoeg beklemtoon word nie. Kom sit en bou saam 'n legkaart, luister saam na mooi musiek of help 'n ouer persoon om 'n nuwe selfoon baas te raak. Jou belangstelling en omgee kan help om aan 'n bejaarde se dag betekenis te gee," sê Van As.
Volgens haar hoef jy glad nie oor 'n ouderdomsgaping bekommerd te wees nie. "Jy sal sommer gou belangstellings wat oorvleuel vind. En nog gouer herinner word dat 'n persoon se siel en sin vir humor nie noodwendig saam met die lyf verouder nie!"
HOE RAAK EK BY BEJAARDES BETROKKE
Begin deur bejaardes in jou omgewing te besoek of hul met takies, soos om die batterye van 'n horlosie of 'n gloeilamp te vervang, te help. Jy kan ook uitreik na jou naaste aftree-oord of ouetehuis om te verneem wat die behoefte is; soos om inwoners te neem vir inkopies of te vergesel op 'n uitstappie na die kwekery. "Bejaardes is 'n onlosmaaklike skakel van ons samelewing. Hul is die ouma's en oupa's wie se wêreld stil gaan staan om te groet, 'n mooi plantjie raak te sien en te gesels. Doen dieselfde: gee 'n bietjie van jou tyd."